《宝印叔得小假山以长篇模写进士钦逢辰和之某次韵并简钦》
宋代·王十朋

越绝天台温雁荡，万壑千岩各形状。钱塘风物更奇绝，杖屦年形记曾访。

归来戏辟小园林，十里西湖藏瓮盎。悠然入眼皆吾山，罗列轩窗一何壮。

止庵道人真有道，种竹莳花近丘圹。何人好事赠假山，潜涧新添小屏嶂。

却疑迁徙从平泉，更恐飞来自秦望。世间赝物何止此，沙佛儒衣龙亦象。

道人于物意岂留，异日从教散天壤。花木篇章两游戏，林下高风真可尚。

来游莲社有诗人，句比昌黎更豪放。我休说假复论真，真假通同归一相。

作者简介：王十朋（1112-1171），字龟龄，号梅溪，南宋著名的政治家和诗人，伟大的爱国主义者。出生于乐清四都左原（今浙江省乐清市）梅溪村。绍兴二十七年（1157年）他以“揽权”中兴为对，中进士第一，被擢为状元，先授承事郎，兼建王府小学教授。王十朋以名节闻名于世，刚直不阿，批评朝政，直言不讳。